《题翟景泉空空室》
明代·陶宗仪

都门此日寄高踪，僦屋通衢岂讳穷。四壁萧然无长物，八窗豁处有清风。

居安养拙蘧庐若，绝念忘形幻泡同。方寸虚灵元不昧，漫从释部话空空。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。